**Informatīvais ziņojums**

**„Par papildu finanšu līdzekļu piešķiršanu Satiksmes ministrijas**

**2014. gada valsts pamatbudžeta programmai 97.00.00 „Nozaru vadība un politikas plānošana””**

Ar Ministru kabineta 2013. gada 4. aprīļa rīkojumu Nr. 136 „Par Latvijas Nacionālo *euro* ieviešanas plānu” ir apstiprināts Latvijas Nacionālais *euro* ieviešanas plāns (turpmāk – *euro* ieviešanas plāns). *Euro* ieviešanas plāns ir izstrādāts, lai savlaicīgi apzinātu pasākumus, kas īstenojami, lai nodrošinātu veiksmīgu *euro* ieviešanas procesu Latvijā. *Euro* ieviešanas plānā ir atrunāti *euro* ieviešanas pamatprincipi un scenārijs, projekta darba uzdevumi, to īstenošanas termiņi un atbildības sfēras. Vienlaicīgi rīkojums nosaka 2014. gada 1. janvāri par *euro* ieviešanas mērķa datumu Latvijā.

*Euro* ieviešanas plāns paredz, ka valsts institūcijas un tirgus dalībnieki – uzņēmumi, kredītiestādes, kā arī ikviens preču pārdevējs un pakalpojumu sniedzējs– plāno un sedz *euro* ieviešanai nepieciešamos izdevumus atbilstoši savai kompetencei un darbības jomai. Centrālo valsts iestāžu *euro* ieviešanas izmaksas tiks segtas no valsts budžeta līdzekļiem.

*Euro* ieviešanas plāns nosaka, ka kredītiestādes bez komisijas maksas un neierobežotā apjomā veic skaidrās naudas nomaiņu sešus mēnešus sākot ar *euro* ieviešanas dienu. Lai samazinātu skaidras naudas maiņas procesa ietekmi uz iedzīvotāju grupu ar ierobežotu pieeju finanšu pakalpojumiem, piemēram, attālu apdzīvoto vietu iedzīvotājiem, un ievērotu *Euro* ieviešanas plāna īstenošanas pamatprincipu - orientācija uz finanšu pakalpojumu pieejamības ziņā sliktāk pozicionēto iedzīvotāju, tika apzinātas tās valsts akciju sabiedrības „Latvijas Pasts” (turpmāk – Latvijas Pasts) pasta pakalpojumu sniegšanas vietas, kuru apkalpošanas teritorijā neatrodas komercbanku filiāles un iedzīvotājiem nav alternatīvu iespēju veikt skaidras naudas apmaiņu.

Ievērojot citu *Euro* ieviešanas plāna īstenošanas pamatprincipu - skaidras naudas nomaiņas procesa īstenošanas efektivitāti, Latvijas Pastam skaidrās naudas nomaiņas perioda ilgums bija samazināts no sešiem mēnešiem uz vienu mēnesi. Finanšu pakalpojumu sasniedzamības nodrošināšanai no valsts budžeta līdzekļiem Latvijas Pastam tiks kompensētas skaidrās naudas nomaiņas nodrošināšanas izmaksas.

2013. gada 31. janvārī tika pieņemts *Euro* ieviešanas kārtības likums, kas stāsies spēkā 2013. gada 1. martā. Saskaņā ar *Euro* ieviešanas kārtības likuma 8.panta otro daļu nomaiņas periods Ministru kabineta noteiktajās Latvijas Pasta pasta pakalpojumu sniegšanas vietās ir noteikts trīs mēneši, sākot ar *euro* ieviešanas dienu. Papildus tam, likums paredz, ka, izvērtējot nepieciešamību un valsts budžetā pieejamos līdzekļus, Ministru kabinets nomaiņas periodu var pagarināt, bet ne ilgāk kā vēl par trim mēnešiem. Saskaņā ar *Euro* ieviešanas kārtības likuma 5.panta trešo daļu no likuma izrietošās skaidrās naudas nomaiņas izmaksas Latvijas Pastam tiek kompensētas no valsts budžetā Satiksmes ministrijai šim mērķim paredzētajiem līdzekļiem.

Skaidrās naudas nomaiņas procesā plānots iesaistīt Latvijas Pasta 302 pasta pakalpojumu sniegšanas vietas. Attiecīgi, lai 302 pasta pakalpojumu sniegšanas vietās vienu mēnesi veiktu skaidrās naudas apmaiņu, šo izdevumu segšanai 2013. gada valsts budžetā ir paredzēti finanšu līdzekļi 742 388 latu apmērā (drošības aprīkojuma iegādei un papildus signalizācijas uzstādīšanai pasta pakalpojumu sniegšanas vietās) un 2014. gada valsts budžeta bāzes izdevumos –712 903 latu apmērā (fiziskās apsardzes nodrošināšana, papildu transporta maršrutu nodrošināšana un papildu darba slodzes apmaksa), kopā – 1 455 291 latu apmērā.

Izvērtējot 2014. gadā plānoto skaidrās naudas nomaiņas izmaksu sadalījumu, var secināt, ka lielāko daļu izmaksu veido fiziskās apsardzes nodrošināšanas izmaksas, kā arī naudas transportēšanas izmaksas. *Euro* ieviešanas procesā iesaistītajās Latvijas Pasta 302 pasta pakalpojumu sniegšanas vietās pašreiz nav fiziskās apsardzes un šajās pasta pakalpojumu sniegšanas vietās ieņēmumi par sniegtajiem pasta pakalpojumiem ir ļoti zemi un nesedz to uzturēšanas izmaksas. Skaidrās naudas apmaiņas periodā šajās pasta pakalpojumu sniegšanas vietās ievērojami palielināsies apgrozāmo naudas līdzekļu apjoms, līdz ar to, lai novērstu iespējamo noziedzīgo nodarījumu riskus, obligāti jānodrošina fiziskā apsardze. Tādējādi, izmaksu optimizēšanas nolūkā, no kopējām izmaksām nevar izslēgt fiziskās apsardzes nodrošināšanas izmaksas.

Saskaņā ar *euro* ieviešanas plānu 2014. gada valsts budžeta bāzes izdevumos skaidrās naudas nomaiņai Latvijas Pasta 302 pasta pakalpojumu sniegšanas vietās viena mēneša laika periodam ir ieplānoti finanšu līdzekļi 712 903 latu apmērā. Ņemot vērā, ka saskaņā ar *Euro* ieviešanas kārtības likuma 8.panta otro daļu šis periods ir pagarināts līdz trim mēnešiem, kopējā plānoto izmaksu summa sastādīs 2 806 787 latus, tādējādi 2014. gadā no valsts budžeta papildus jāpiešķir finanšu līdzekļi 1 351 496 latu apmērā.

Ņemot vērā, ka izmaksu aprēķins ir veikts indikatīvi, pamatojoties uz esošām tirgus cenām, pakalpojumu cenas varētu palielināties pienākot *euro* ieviešanas dienai.

Saskaņā ar *euro* ieviešanas plānu Satiksmes ministrija Latvijas Pastam papildu nepieciešamos līdzekļus 2014. gadam, kas saistīti ar *Euro* ieviešanas kārtības likumā noteiktajām termiņa izmaiņām skaidrās naudas nomaiņai 302 Latvijas Pasta pasta pakalpojumu sniegšanas vietās no iepriekš noteiktā viena mēneša līdz likuma 8.panta otrajā daļā nostiprinātajiem trim mēnešiem, iesniedz kā jaunās politikas iniciatīvu.

Ar Ministru kabineta 2013. gada 5. februāra rīkojuma Nr.40 „Par likumprojekta „Par vidēja termiņa budžeta ietvaru 2014., 2015. un 2016. gadam” un likumprojekta „Par valsts budžetu 2014. gadam”” 1.punktu ir apstiprināts minēto likumprojektu sagatavošanas grafiks (rīkojuma pielikums), kas paredz, ka ministrijas iesniedz Finanšu ministrijā un Pārresoru koordinācijas centrā jaunās politikas iniciatīvas līdz 2013. gada 3. jūnijam.

Ņemot vērā iepriekš minēto, Satiksmes ministrija lūdz atbalstīt jaunās politikas iniciatīvu un piešķirt papildu finansējumu Satiksmes ministrijas 2014. gada valsts pamatbudžeta programmai 97.00.00 „Nozaru vadība un politikas plānošana” 1 351 496 latu apmērā, lai 2014. gadā Latvijas Pastam segtu no *Euro* ieviešanas kārtības likumā izrietošās skaidras naudas nomaiņas nodrošināšanas izdevumus.

 Satiksmes ministrs A. Matīss

 Vīza:

 Valsts sekretāra p.i. Dž. Innusa

17.04.2013. 12:05

831

Pakule, 67028115

Inese.pakule@sam.gov.lv